Kim Behnke (FP), 1999-06-17:
Fremskridtspartiet er ikke betænkningsberettiget i Forsvarsudvalget, og derfor skal jeg komme med en mundtlig indstilling.
Under førstebehandlingen havde vi i Fremskridtspartiet en række betænkeligheder, fordi vi mente, at selve beslutningsforslaget på en række punkter ikke var præcist nok.
Og lad mig med det samme afsløre, at de betænkeligheder har vi ikke længere.
I en lang række af de besvarelser, der er blevet givet under udvalgsarbejdet, ligger det nu dokumenteret, at tingene er i orden, og det er vi naturligvis tilfreds med.
Vi har bedt om, at en række af de svar er blevet optrykt i betænkningen, og det vil deraf fremgå for dem, der har lyst til at følge sagen.
Det første er jo spørgsmålet om, hvorfor man kalder det en sikkerhedsstyrke og ikke en fredsbevarende styrke, og der har vi nu fået en besvarelse, der viser, at det udelukkende er et spørgsmål om, hvilke opgaver man skal løse dernede, og ikke, fordi der er nogen folkeretlig forskel på, om det er en sikkerhedsstyrke eller en fredsbevarende styrke, og det er vi naturligvis tilfreds med.
Så er det jo på nuværende tidspunkt svært præcist at vide, hvor aftalen med Rusland havner i forhold til kommandostrukturen, men vi er fulde af fortrøstning, når man hører de seneste meldinger fra, hvad der forhandles i disse timer.
Vi var lidt bekymrede for afgrænsningen af, hvad danske F 16-fly fremover skal kunne deltage i af aktioner, men har fået det rammet ind, sådan at det udelukkende er i forbindelse med de aktiviteter, der kan være omkring Kosovokrisen og på Balkan i øvrigt.
Så var det vores opfattelse, at formuleringen af, hvordan finansieringen skal være af dette kontingent fra Danmark, var for upræcis.
Det ligger nu fast, at det er inden
for de rammer, der er vedrørende danske internationale aktiviteter, så det er ikke de hjemlige forsvarsudgifter, der kommer til at bære belastningen.
Så må vi sige, at noget af det, der har bekymret os lidt, ikke så meget har været i forhold til udvalgsarbejdet, men mere i forhold til, hvad der er sket i offentligheden.
Det forhold, at der nu er 53 danske såkaldte DIB-soldater, som har ytret ønske om ikke at blive udsendt, synes vi ærlig talt er for dårligt, og derfor er vi meget glade for det svar, der ligger fra forsvarsministeren, som slår fast, at når man har tegnet en kontrakt som soldat ved Den Internationale Brigade, ja, så gælder den kontrakt naturligvis; så fanger bordet.
Når man tegner kontrakt, skal den kontrakt naturligvis overholdes, og derfor er vi tilfreds med den besvarelse, der ligger fra forsvarsministeren, om, hvordan det vil blive håndteret, hvis der er nogle af soldaterne, der ikke lever op til den kontrakt.
Vi var under førstebehandlingen lidt optaget af, hvilken rolle OSCE kommer til at spille i Kosovo, og dér ligger der en grundig beskrivelse fra Udenrigsministeriet af, hvilke opgaver der kommer til at påhvile OSCE, og det er vi også tilfreds med.
Vi synes godt, man kunne have skrevet det i selve beslutningsforslaget, eftersom OSCE jo i denne tid er et meget væsentligt bidrag til at få bragt demokrati og stabilitet i hele Balkanområdet.
Det sidste er så spørgsmålet om, hvad der så skal ske, hvis der bliver problemer i Kosovo, og der er svaret fra regeringen klart og utvetydigt, nemlig at med den meget betydelige tilstedeværelse, som NATO kommer til at repræsentere, med omkring 50.000 mand i Kosovo, ja, så er det forventningen, at uanset om det måtte være tilbageværende serbiske banditter, eller om det må være andre små eller store grupperinger i Kosovoområdet, ja, så vil det være så små grupperinger i forhold til NATO's tilstedeværelse, at det ikke repræsenterer nogen risiko for Danmark at være til stede. Og derfor kan vi med de bemærkninger indstille forslaget
til vedtagelse, og så håber vi, at tilstedeværelsen i Kosovo ikke bliver langvarig, men bliver så kortvarig, at verden igen kan glæde sig over, at der er et område, hvor der er blevet fred og stabilitet. For Fremskridtspartiet er det sådan, at alternativet til FN, til NATO, til den danske deltagelse i Kosovo, simpelt hen var for skrækkeligt. Og derfor undrer det naturligvis også os, at det ikke kan være et enigt Folketing, der sender de danske soldater
af sted
Men på den anden side, når man ved, hvilke positioner Enhedslisten har haft hele vejen i forhold til Kosovokrisen, ja, så overrasker det mig ikke, at det ender med, at Enhedslisten stemmer nej.